Nå blir Sverige Nato-medlem: - En gledens dag 
Natos generalsekretær Jens Stoltenberg har varslet  Sveriges statsminister om at alle medlemslandene har godkjent det svenske medlemskapet.  I brevet til statsminister Ulf Kristersson skriver Stoltenberg at Sverige blir medlem når dokumentene er overlevert USAs utenriksdepartement. Det skjer torsdag ettermiddag norsk tid. Stoltenberg har i brevet ønsket Sverige velkommen som medlemsland nummer 32 i alliansen:  – Jeg vil benytte anledningen til å utrykke min og medlemslandenes tilfredshet over Sveriges tiltredelse i alliansen, skriver Stoltenberg i invitasjonsbrevet.  – Dette er en gledens dag, sier den norske utenriksministeren Espen Barth Eide (Ap)  til VG torsdag ettermiddag. – Hva betyr det for Norge?  – Det betyr enormt mye. Relasjonen til Sverige er jo selvfølgelig god, men det er klart at det at når de blir en alliert, fjerner det alle de siste hindrene for at Norden også kan ha et fullskala forsvarssamarbeid, sier utenriksministeren.  Fra i dag er Sverige omfattet av Natos forsvarsgaranti, om at et angrep på Sverige ansees som et angrep på hele alliansen. Dermed vokser Nato til 32 medlemmer.  Ungarn var det siste landet som sluttet opp om den svenske søknaden om medlemskap.  Tirsdag var den ungarske presidentens signatur på plass. Onsdag reiste statsminister Ulf Kristersson og utenriksminister Tobias Billström til USAs hovedstad med dokumentasjonen på at den svenske regjeringen takker ja til invitasjonen fra 31 Nato-land. Torsdag har USAs president Joe Biden bekreftet at Sverige blir medlem i dag, 7. mars. – Sverige er et sterkt demokrati med et svært dyktig militær som deler våre verdier og visjoner for verden, skriver Det hvite hus i en pressemelding.  USAs utenriksminister Antony Blinken og den svenske statsministeren skal møtes klokken 17.15.  Ungarns utenriksminister la natt til torsdag ut bilde på Facebook fra flyplassen i Budapest.  – Bare få timer igjen til Sverige blir med i Nato, skrev Peter Szijjarto i innlegget på Facebook.  Med Sveriges fulle Nato-medlemskap på plass, har Nato-landene gjort det motsatte av hva Russlands president Vladimir Putin krevde fra vesten før han beordret invasjonen i Ukraina i februar 2022: Å stenge Natos dør for nye medlemmer.  «Putin ønsket mindre Nato, men han får det stikk motsatte: Mer Nato-nærvær nær sine grenser, og to nye Nato-medlemmer», sa Natos generalsekretær Jens Stoltenberg da Finland fikk sitt fulle medlemskap på plass i april 2023.  Tyrkias krav  Finland og Sverige søkte om medlemskap i Nato i mai 2022.  Mens de fleste land godtok Sveriges søknad i ekspressfart, hadde Tyrkia, og etter hvert Ungarn, innvendinger.  Tyrkia stilte en rekke krav til Sverige. De ønsket at Sverige skjerpet terrorlovene, og krevde en avtale om utlevering av kurdiske aktivister. Tyrkia reagerte også på gjentatte koranbrenninger i Sverige. Et sentralt krav var dessuten at Sverige måtte åpne for våpeneksport til Tyrkia.    «Tyrkias bekymringer for egen sikkerhet er legitime. Vi må sette oss ned og ta dem alvorlig», sa Stoltenberg til VG i juni 2022.  Ungarn ble sist  Etter lange runder med forhandlinger, som også involverte USA og kjøp av F-16 kampfly, kom endelig godkjenningen fra Tyrkia i desember i fjor.  Ungarns statsminister Viktor Orban hadde tidlig lovet at de ikke skulle bli siste landet.  Men det tok to ekstra måneder før nasjonalforsamlingen i Ungarn avsluttet sin juleferie i slutten av februar, og endelig gjorde det formelle vedtaket som resten av Nato hadde ventet på.  Utenfor Nato-hovedkvarteret i Brussel står en hvit og tom flaggstang i ringen mellom 31 flagg, hvert av dem symboliserer Natos medlemsland. Om noen dager skal det svenske flagget heises og markere medlem nummer 32 i forsvarsalliansen.  Søsterskap  Espen Barth Eide var forsvarsminister da Stoltenberg-regjeringen i 2007 vendte seg til Sverige og Finland for å innlede et forsterket forsvarssamarbeid. –  Det var starten på en lang og god prosess. I stedet for å øve mot et lekeland et annet sted i Norge, så kunne man øve mot Sverige og Finland som ekte land. Det ga veldig mye militær effekt, og det skapte også et søsterskap mellom de militære styrkene som gjør at Sverige og Finland nå er mye mer forberedt på NATO, sier utenriksministeren til VG i Stortinget torsdag ettermiddag.  Men det var en begrensning: Sverige og Finland sto utenfor forsvarsalliansen mens Norge var på innsiden. – I en rapport om nordisk samarbeid fra 2009 påpekte Thorvald Stoltenberg at vi kunne gjøre mye mer sammen hvis de ble Nato-medlemmer. Og nå blir de Nato-medlemmer, sier Espen Barth Eide.  – Nå kan vi virkelig stole på at de andre er der også i krig, mens vi 
tidligere måtte ta høyde for at vi hadde nøytrale og alliansefrie naboer.  Det er en massiv forbedring av norsk sikkerhet, legger han til. 
Sverige blir fullt medlem av Nato etter overlevering av offisielle dokumenter til USAs utenriksdepartement. Det skjer i dag torsdag, ifølge Det hvite hus.  Med Sverige på innsiden har Nato 32 medlemsland, og Sverige kommer med i Natos forsvarsgaranti. Ungarn var det siste landet som godkjente Sveriges Nato-søknad. Utenriksminister Espen Barth Eide sier at medlemskapet betyr en «massiv forbedring av norsk sikkerhet».